LIETUVOS RESPUBLIKOS ŽEMĖS ŪKIO MINISTRAS

Į S A K Y M A S

DĖL GEROS AGRARINĖS IR APLINKOSAUGOS BŪKLĖS ŽEMĖS ŪKIO NAUDMENOMS REIKALAVIMŲ PATVIRTINIMO

2007 m. liepos 10 d. Nr. 3D-327

Vilnius

Vadovaudamasi 2003 m. rugsėjo 29 d. Tarybos reglamentu (EB) Nr. 1782/2003, nustatančiu bendrąsias tiesioginės paramos schemų pagal bendrą žemės ūkio politiką taisykles ir nustatančiu tam tikras paramos schemas ūkininkams bei iš dalies keičiančiu reglamentus (EEB) Nr. 2019/93, (EB) Nr. 1452/2001, (EB) Nr. l453/2001,(EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (OL 2004 m. specialusis leidimas, 3 skyrius, 40 tomas, p. 269), su paskutiniais pakeitimais, padarytais 2007 m. gegužės 22 d. Komisijos reglamentu (EB) Nr. 252/2007 (OL 2007 L 191, p. 19), 2004 m. balandžio 21 d. Komisijos reglamentu (EB) Nr. 796/2004, nustatančiu išsamų kompleksinio paramos susiejimo, moduliavimo ir integruotos administravimo ir kontrolės sistemos, numatytų Tarybos reglamente (EB) Nr. 1782/2003, nustatančiame bendrąsias tiesioginės paramos schemų pagal bendrą žemės ūkio politiką taisykles ir nustatančiame tam tikras paramos schemas ūkininkams, įgyvendinimo taisykles (OL 2004 m. specialusis leidimas, 3 skyrius, 44 tomas, p. 243), su paskutiniais pakeitimais, padarytais 2007 m. balandžio 4 d. Komisijos reglamentu (EB) Nr. 381/2007 (OL 2007 L 95, p. 8):

1. Tvirtinu Geros agrarinės ir aplinkosaugos būklės žemės ūkio naudmenoms reikalavimus (pridedama).

2. Nustatau, kad šio įsakymo 1 punktu patvirtinti reikalavimai taikomi paramai pagal Lietuvos kaimo plėtros 2007–2013 metų programos priemones ir 2008 m. tiesioginėms išmokoms už žemės ūkio naudmenų ir pasėlių plotus gauti.

ŽEMĖS ŪKIO MINISTRĖ	KAZIMIRA DANUTĖ PRUNSKIENĖ

PATVIRTINTA

Lietuvos Respublikos žemės ūkio ministro

2007 m. liepos 10 d. įsakymu Nr. 3D-327

GEROS AGRARINĖS IR APLINKOSAUGOS BŪKLĖS ŽEMĖS ŪKIO NAUDMENOMS REIKALAVIMAI

1. Geros agrarinės ir aplinkosaugos būklės žemės ūkio naudmenos turi atitikti šiuos reikalavimus:

1.1. Ariamoje žemėje turi būti auginami žemės ūkio augalai arba laikomas sideracinis ar juodasis pūdymas. Žemės ūkio augalų laukuose neturi būti juos stelbiančių piktžolių, išskyrus pavienes piktžoles ar pavienius jų kupstus. Juodąjį pūdymą reikia periodiškai įdirbti arba naudoti chemines priemones, siekiant išnaikinti piktžoles ir pagerinti dirvožemio kokybę. Soduose ir uogynuose, kurių tarpueiliuose laikomas juodasis pūdymas, turi būti laikomasi šiame punkte nurodytų juodojo pūdymo dirbimo reikalavimų.

1.2. Ganyklos arba pievos, taip pat daugiametės ganyklos arba pievos turi būti geros būklės, naudojamos gyvuliams ganyti (iki rugpjūčio 1 d. turi būti bent kartą nuganytos) arba ne rečiau kaip kartą per metus (iki rugpjūčio 1 d.) nušienaujamos (žalioji masė šienavimo metu gali būti susmulkinta ir tolygiai paskleista ganyklų arba pievų, taip pat daugiamečių ganyklų arba pievų plotuose). Soduose ir uogynuose, kurių tarpueiliuose laikoma veja ar pieva, turi būti laikomasi šiame punkte nurodytų šienavimo ar ganymo terminų.

1.3. Šienas ar žalioji masė ganyklose arba pievose, taip pat daugiametėse ganyklose arba pievose turi būti sutvarkyti ir išvežti iš lauko iki rugpjūčio 1 d. (išskyrus atvejus, kai žalioji masė šienavimo metu susmulkinama ir tolygiai paskleidžiama ganyklų arba pievų, taip pat daugiamečių ganyklų arba pievų plotuose). Šienas, šiaudų ir augalų liekanos gali būti sudėti į kūgius. Soduose ir uogynuose, kurių tarpueiliuose laikoma veja ar pieva, turi būti laikomasi šiame punkte nurodytų reikalavimų.

1.4. Ariamoje žemėje bei ganyklų arba pievų, taip pat daugiamečių ganyklų arba pievų plotuose neturi būti medžių ir krūmų, išskyrus pavienius medžius, kurie yra tradicinio kraštovaizdžio dalis.

1.5. Ganyklų arba pievų, taip pat daugiamečių ganyklų arba pievų plotuose neturi būti sustabarėjusių, taip pat sėklas subrandinusių arba išbarsčiusių piktžolių (kiečių, pelynų, usnių, varnalėšų, dilgelių ir kt.). Pavienių piktžolių ar žolės kupstų buvimas nelaikomas pažeidimu.

1.6. Ganyklose arba pievose, daugiametėse ganyklose arba pievose žolė, taip pat ražienos negali būti deginamos.

2. Žemės ūkio veiklos subjektai privalo laikytis sėjomaininių reikalavimų ir tame pačiame lauke (sėjomaininiame lauke) tą pačią augalų rūšį (kultūrą) gali auginti ne ilgiau kaip 3 metus iš eilės;

3. Pavieniai medžiai ir krūmai, augantys žemės ūkio naudmenose ir savivaldybės institucijos sprendimu paskelbti saugotinais, turi būti saugomi kraštovaizdžio apsaugos tikslais. Šie medžiai ir krūmai be savivaldybės institucijos išduoto leidimo negali būti iškertami, išskyrus atvejus, jei medžiai yra nulaužti ar išversti vėjo ar sniego, taip pat nudžiūvę medžiai, keliantys grėsmę žmonėms, pastatams, eismui.

______________